**Hodnotiaca správa školského klubu detí**

**Šk. r. 2022/2023**

V školskom roku 2022/2023navštevovalo školský klub detí 26 detí 1.až 4.ročníka.

Činnosť ŠKD bola organizovaná podľa vyhlášky MŠ SR č. 306/ 2009 Z. z. v znení neskorších predpisov a podľa Výchovného programu ŠKD. Celoročný plán práce ŠKD bol podrobne rozpracovaný do časovo- tematických plánov.

Pravidelne v dvojtýždňových intervaloch sa vystriedali všetky tematické oblasti výchovy, denne bola zaraďovaná príprava na vyučovanie, alebo didaktická hra, odpočinkové, rekreačné a relaxačné činnosti, vrátene pobytu vonku. Ten bol prispôsobovaný poveternostným podmienkam a iným podmienkam tak, aby bolo možné skĺbiť plnenie výchovných a vzdelávacích úloh so záujmami detí. Pri všetkých aktivitách sme sa snažili o dodržanie Vnútorného poriadku ŠKD a pravidiel bezpečného školského klubu pre deti.

Výchovné problémy, menšie konflikty a nedorozumenia boli riešené dohovorom, prípadne upozornením rodičov detí. Neboli však potrebné ďalšie opatrenia.

K aktívnemu odpočinku a relaxácií sme využívali prevažne areál školy, telocvičňu alebo multifunkčné ihrisko. Deti v popoľudňajších hodinách navštevovali záujmové krúžky a ZUŠ.

**Odpočinková činnosť:**

Dodržiava sa v nej pohybovo a psychicky nenáročná činnosť, ako je čítanie a prezeranie detskej literatúry, spoločenské a individuálne hry, rozhovory s deťmi, počúvanie čítania vychovávateľky, počúvanie hudobných a literárnych nahrávok, relax na koberci, voľné hry detí, kreslenie. Sú to činnosti veľmi pokojné, pohybovo a psychicky nenáročné.

**Rekreačná činnosť – pobyt vonku:**   
Je to činnosť zameraná na odbúranie jednostranného zaťaženia z vyučovania, obsahuje výdatnú pohybovú aktivitu na školskom dvore. Preferuje sa v nej hlavne pobyt a pohyb na čerstvom vzduchu spojený s pohybovými aktivitami spontánneho alebo riadeného charakteru.   
Činnosť prebiehala denne od 12,45 do 13,30 hodiny mimo budovu školy a mala charakter psychohygieny.

**Tematická oblasť výchovy:**  
Podrobné rozpracovanie tematických oblastí výchovy je v Ročnom pláne školského klubu detí.

**Príprava na vyučovanie:**  
Vzdelávacia oblasť výchovy- prebiehala denne a jej súčasťou je príprava na vyučovanie a vypracovávanie domácich úloh. Súčasťou vzdelávacej oblasti výchovy sú aj didaktické hry. Prostredníctvom nich rozširujeme a upevňujeme poznatky z vyučovania nenáročnou a nenásilnou formou. Didaktické hry sú zamerané na tieto oblasti výučby: matematika, slovenský jazyk, literatúra, anglický jazyk. Dopĺňajú ich zmyslové hry, doplňovačky a tajničky.

**Aktivity:**

**September**

Na začiatku mesiaca sme v školskom klube detí privítali našich prváčikov. Rýchlo si našli nových kamarátov a s radosťou sa zapojili do našich aktivít. Pretože k nám zavítala jeseň, nechýbali aktivity s ňou spojené -vyrábali sme šarkanov, kreslili jesennú prírodu, zahrali sme si jesenné bingo. V rámci týždňa jablka sme tvorili jabĺčka rôzneho druhu. Pohybové aktivity prebiehali na školskom ihrisku- naháňačky, preskoky cez švihadlo a prihrávky s loptou.

**Október**  
Mesiac október sa v školskom klube detí niesol najmä v znamení farebnej jesene. Pri vychádzke sme si nazbierali listy, z ktorých deti tvorili obrázky. Vyrábali sme veselé sovičky, ježka z cukety a z tekvicových semienok, haloweenských duchov. Pripomenuli sme si aj mesiac Úcty k starším a deti svojim starým rodičom vyrobili pekné darčeky. V tomto mesiaci deti absolvovali malú exkurziu do žrebčína, popozerali si koníky a povzbudili svojho kamaráta na pretekoch.

**November**

V novembri sa deti v školskom klube lúčili s jeseňou a pripravovali sa na prichádzajúce vianočné sviatky. Na začiatku mesiaca deti vyrábali listových panáčikov a ovocné pexeso. Koniec mesiaca už patril zimnému tvoreniu a vianočnej výzdobe školského klubu a školy-vyrábali sme snehuliakov, Mikulášov ,papierové vločky, hviezdy, adventný kalendár s aktivitami a vianočné pozdravy. Ďalšou aktivitou bolo zdobenie vianočného stromčeka -na školskej chodbe, v triede a pred budovou školy.

**December**

Aj do školského klubu detí zavítala v mesiaci december predvianočná nálada a deti sa s radosťou pustili do vianočného tvorenia, vyzdobovania triedy a školy. Na vianočné trhy deti vyrábali ozdoby zo studeného porcelánu a šiškové stromčeky. Zimnú nástenku sme si vyzdobili papierovými korčuľami, stromčekmi a vianočnými omaľovánkami. Snehovú nádielku sme využili na stavanie snehuliačikov a snehových gúľ.

**Január**

Aj v mesiaci január sme deťom v školskom klube ponúkli aktivity rôzneho charakteru. Zimné tvorivé aktivity(vyrábanie vtáčích búdok, vtáčikov, ľadových medveďov, vyškrabávanie zimných obrázkov )sa striedali s pohybovými a vzdelávacími činnosťami. Deti si zašportovali v telocvični, zabavili sa pri vedomostnom kvíze, hádankách a pexese online.

**Február**

Mesiac február sme v školskom klube detí začali zimnými radovánkami na snehu .Spolu s deťmi z krúžku Loptové hry sme sa vybrali na malú vychádzku spojenú so sánkovaním. Pri príležitosti svätého Valentína deti vyrábali srdiečka rôzneho druhu. Ďalej sme sa venovali prípravam na karneval, vyrábali sme papierové reťaze, veselých šaškov a papierové náramky. Na konci mesiaca sa deti naučili novú výtvarnú techniku-quilling a vyrobili krásne stromčeky.

**Marec**

V mesiaci marec zavítala do školského klubu detí jar. Deti tvorili jarné dekorácie, kvietky ku Dňu žien, sadili semienka, maľovali zajačikov a jarnú lúku. Pri príležitosti mesiaca knihy si deti čítali, kreslili ilustrácie k rozprávkam a rozprávali sa, aké knihy ich najviac bavia.

**Apríl**

Apríl v školskom klube detí začal veľkonočnými tvorivými dielničkami. Deti maľovali vajíčka s voskom a pochutili si na vlastnoručne vyrobených kuriatkach z piškót. Pekné počasie nás vytiahlo na vychádzku do prírody, kde si deti zasúťažili v behu a zahrali si pohybové hry. Na konci mesiaca sme venovali tvorivým aktivitám-deti vyrábali jarné stromy, naučili sa servítkovú techniku, z korkových otlačkov vyrobili jarné kvietky. Nástenku v školskom klube sme si vyzdobili krásnymi pávmi z otlačkov rúk. Pri príležitosti Dňa Zeme deti maľovali zemeguľu a rozprávali sme sa o tom, ako chrániť našu Zem.

**Máj**

Máj bol v ŠKD veľmi pestrý. Okrem toho, že sa deti hrali rôzne spoločenské a pohybové hry, vyrábali mamičkám pozdravy ku Dňu matiek, jarné stromy, záložky do knihy, motýle a papierové loďky. Je to aj mesiac tradícií a pekných zvykov, ktoré sme spojili aj s príjemnou prechádzkou po dedine, kde sme si pozreli postavený máj. Tento mesiac sme sa naučili aj viť venčeky z púpavy a niečo sme si povedali aj o liečivých bylinkách.

**Jún**

V júni sme sa venovali letným tvorivým, športovým, ale aj vzdelávacím aktivitám. V tomto mesiaci prebiehali aktivity venované Dňu oceánov.(8. Jún)

Vypracovala: Bc. Jana Králová

Vychovávateľka ŠKD v.r.